FI Euroopan unionin virallinen lehti CE 88/427

(2004/C 88 E/0433)

KIRJALLINEN KYSYMYS E-2667/03

esittäjä(t): Jean Lambert (Verts/ALE) komissiolle

(10. syyskuuta 2003)

Aihe: Laiton puukauppa Indonesiassa ja FLEGT

Toukokuussa 2003 komissio käynnisti toimintasuunnitelman laittomien hakkuiden ja laittoman puukaupan torjumiseksi (metsälain täytäntöönpanoa, hallintotapoja ja kauppaa koskeva toimintasuunnitelma FLEGT).

Suunnitelmalla pyritään torjumaan laittomia hakkuita ja laittomasti hakatun puun kauppaa. Kyseisessä suunnitelmassa määriteltyihin toimenpiteisiin kuuluvat puuta tuottavien maiden tehostettujen hallintotapojen tuki, puuta tuottavien maiden kanssa käynnistetyt kumppanuudet, joilla varmistetaan se, että pelkästään laillisesti hakattu puu pääsee EU:n markkinoille, ja laittomasti hakatun puun kaupan torjumista koskevan kansainvälisen yhteistyön kehittäminen.

Indonesiassa on 10 prosenttia maailman jäljellä olevista sademetsistä, ja maa kärsii parhaillaan laittomien hakkuiden kriisistä. Yli 80 prosenttia hakkuista Indonesiassa toteutetaan lakia rikkoen. EU myöntää rahoitusta Indonesialle ja pyrkii allekirjoittamaan sopimuksen ongelman ratkaisemiseksi

Tästä huolimatta indonesialaisella raminilla käydään jatkuvasti laitonta kauppaa. Indonesialaista raminia kierrätetään laittomasti Malesian kautta — ainoa toinen maa, jossa raminia kasvaa — ja sitä pääsee yhä EU:n markkinoille. Laitonta raminia on takavarikoitu Italiassa ja Yhdistyneessä kuningaskunnassa.

Miksi komissio on lykännyt raminin kirjaamista (Indonesian hallituksen pyynnön mukaisesti) liitteeseen Β ja aikooko komissio kirjata raminin liitteeseen Β ensimmäisessä mahdollisessa tilaisuudessa, joka on Euroopan unionin CITES-komitean kokous?

Tukeeko komissio periaatetta, että lainsäädäntöä olisi ehdotettava, jotta laittomasti hakatun puutavaran tuonti EU:hun tehtäisiin laittomaksi?

Aikooko komissio ehdottaa yhteispäätäntämenettelyyn perustuvaa lainsäädäntöä toimintasuunnitelman tukemiseksi ja siten pyrkiä määräämään ankarampia rangaistuksia niille, jotka kauppaavat laittomasti hakattua puutavaraa ja puutuotteita EU:hun?

Christopher Pattenin komission puolesta antama vastaus

(10. lokakuuta 2003)

Komissio ja jäsenvaltiot eivät ole vakuuttuneita siitä, että raminin yksipuolinen kirjaaminen 9 päivänä joulukuuta 1996 annetun luonnonvaraisten eläinten ja kasvien suojelusta niiden kauppaa sääntelemällä annetun neuvoston asetuksen (EY) N:o 338/97 (1) liitteeseen Β (jolla CITES-sopimus pannaan täytäntöön yhteisössä) olisi yhtään tehokkaampi järjestely kuin tämänhetkinen, jossa ramini on kirjattu CITES-sopimuksen liitteeseen III ja siihen liittyvään asetuksen liitteeseen C. Nykyisten säännösten nojalla raminin maahantuojien on esitettävä vientilupa — jos lähetys on peräisin Indonesiasta — tai viejämaan antama alkuperätodistus, jos lähetys on peräisin jostain muualta. Ainoa lisävaatimus, joka saavutettaisiin raminin kirjaamisella asetuksen (EY) N:o 338/97 liitteeseen B, olisi se, että viejämaan antaman vientiluvan lisäksi vaadittaisiin myös kyseessä olevan jäsenvaltion antama tuontilupa. Sen merkitys olisi melko vähäinen: tehokkaampi keino on luultavasti kannustaa tulliviranomaisia parantamaan nykyisten säännösten täytäntöönpanoa.

Unionin tasolla on jo ponnisteltu huomattavasti nykyisten säännösten täytäntöönpanon varmistamiseksi, ja jäsenvaltioissa on takavarikoitu lähetyksiä. Joka tapauksessa, koska Malesialla on merkittäviä omia raminivaroja, sen näkemyksiä on kuultava, ennen kuin komissio harkitsee raminia koskevia lisätoimia. Komissio lähetti kesäkuussa 2003 kirjeen Malesian viranomaisille, ja nyt se odottaa niiltä vastausta. Riippumatta siitä, mikä päätös unionin tasolla lopulta tehdään, paras lähestymistapa olisi se, että Indonesian hallitus esittäisi raminin kirjaamista CITES-sopimuksen liitteeseen II CITES-sopimuksen allekirjoittajamaiden lokakuussa 2003 järjestettävässä 13. kokouksessa. Jos tämä onnistuisi, se mahdollistaisi raminin kaupan tiukemman sääntelyn paitsi unionissa myös maailmanlaajuisesti.

Komissio kannattaa periaatetta, ettei unioni saa toimia laittomasti hakatun puutavaran markkina-alueena. Kysymyksessä mainitussa FLEGT-toimintasuunnitelmassa (2) ehdotetaan, että hyväksytään lainsäädäntöä, jolla tuetaan yhteisön ja kolmansien maiden välisiä vapaaehtoisia sopimuksia, joilla pyritään estämään laittomasti hakatun puutavaran maahantuonti näistä maista. Laittomasti hakatun puutavaran yleiseen tuontikieltoon liittyy erilaisia näkökohtia, ja siksi komissio ehdottaa, että tätä vaihtoehtoa tarkastellaan yksityiskohtaisemmin ja tuloksista raportoidaan vuonna 2004. Yleisesti ottaen komissio pitää monenkeskisiä toimia yksipuolisia toimia parempina.

FLEGT-toimintasuunnitelmassa komissio esitti ehdotettujen vapaaehtoisten FLEGT-kumppanuuksien täytäntöönpanoa tukevan lainsäädännön antamista EY:n perustamissopimuksen 133 artiklan nojalla sillä perusteella, että asia kuuluu yleisen kauppapolitiikan lukuun. Tämän artiklan nojalla annettavaan lainsäädäntöön ei yleensä sovelleta yhteispäätäntämenettelyä.

(1) EYVL L 61, 3.3.1997.

(2) KOM(2003) 251 lopullinen.